b'\n_START_ARTICLE_\nComuna B\xc4\x83tr\xc3\xa2ni, Prahova\n_START_SECTION_\nA\xc8\x99ezare\n_START_PARAGRAPH_\nComuna B\xc4\x83tr\xc3\xa2ni se afl\xc4\x83 \xc3\xaen depresiunea Starchiojd, la poalele Muntelui Zmeur\xc4\x83t \xc3\xaenalt de 1.100\xc2\xa0m \xc3\xaen zona Carpa\xc8\x9bilor de Curbur\xc4\x83. Principalele zone locuite se afl\xc4\x83 \xc3\xaen valea p\xc3\xa2r\xc3\xa2ului B\xc4\x83tr\xc3\xa2neanca, satul B\xc4\x83tr\xc3\xa2ni fiind a\xc8\x99ezat \xc3\xaen vale, iar Poiana Mare, \xc3\xaen zona mai \xc3\xaenalt\xc4\x83. Este str\xc4\x83b\xc4\x83tut\xc4\x83 de \xc8\x99oseaua jude\xc8\x9bean\xc4\x83 DJ102L, care o leag\xc4\x83 spre sud-vest de Pose\xc8\x99ti, iar spre est de Starchiojd \xc8\x99i mai departe \xc3\xaen jude\xc8\x9bul Buz\xc4\x83u de Chiojdu \xc8\x99i C\xc4\x83tina.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei B\xc4\x83tr\xc3\xa2ni se ridic\xc4\x83 la 2.147 de\xc2\xa0locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 2.159\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (98,7%). Pentru 1,21% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (94,18%), cu o minoritate de adventi\xc8\x99ti de ziua a \xc8\x99aptea (4,05%). Pentru 1,35% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nIstorie\n_START_PARAGRAPH_\nLa sf\xc3\xa2r\xc8\x99itul secolului al XIX-lea, comuna avea alc\xc4\x83tuirea actual\xc4\x83, f\xc4\x83cea parte din plasa Teleajen a jude\xc8\x9bului Prahova \xc8\x99i avea 1598 de locuitori, o \xc8\x99coal\xc4\x83 cu 52 de elevi func\xc8\x9bional\xc4\x83 \xc3\xaencep\xc3\xa2nd cu anul 1839, \xc8\x99i dou\xc4\x83 biserici. \xc3\x8en 1925, Anuarul Socec o consemneaz\xc4\x83 \xc3\xaen aceea\xc8\x99i plas\xc4\x83, cu o popula\xc8\x9bie de 1844 de locuitori._NEWLINE_\xc3\x8en 1950 a fost arondat\xc4\x83 raionului Teleajen din regiunea Prahova, apoi regiunea Ploie\xc8\x99ti. \xc3\x8en 1968, comuna a fost desfiin\xc8\x9bat\xc4\x83, cele dou\xc4\x83 sate ale ei fiind incluse \xc3\xaen comuna Starchiojd, \xc3\xaen re\xc3\xaenfiin\xc8\x9batul jude\xc8\x9b Prahova. Comuna a fost re\xc3\xaenfiin\xc8\x9bat\xc4\x83 pe vechiul amplasament \xc3\xaen 2005.\n_START_SECTION_\nMonumente istorice\n_START_PARAGRAPH_\n\xc3\x8en comuna B\xc4\x83tr\xc3\xa2ni se afl\xc4\x83 casa Ion F\xc3\xa2\xc8\x9bu (sf\xc3\xa2r\xc8\x99itul secolului al XIX-lea) din satul B\xc4\x83tr\xc3\xa2ni, monument istoric de arhitectur\xc4\x83 de interes na\xc8\x9bional._NEWLINE_\xc3\x8en rest, alte dou\xc4\x83zeci \xc8\x99i \xc8\x99apte de obiective din comun\xc4\x83 sunt incluse \xc3\xaen lista monumentelor istorice din jude\xc8\x9bul Prahova ca monumente de interes local. Dou\xc4\x83 sunt situri arheologice aflate \xc3\xaen zona satului B\xc4\x83tr\xc3\xa2ni\xc2\xa0\xe2\x80\x94 situl de la \xe2\x80\x9eCoada Malului\xe2\x80\x9d (la marginea de sud-est a satului, pe deal), ce cuprinde a\xc8\x99ez\xc4\x83ri din secolele al IV-lea\xe2\x80\x93I \xc3\xae.e.n. \xc8\x99i al IV-lea\xe2\x80\x93al VI-lea e.n.; \xc8\x99i situl de la \xe2\x80\x9eSlobozia\xe2\x80\x9d, unde s-a aflat o a\xc8\x99ezare din secolul al V-lea e.n. Celelalte dou\xc4\x83zeci \xc8\x99i cinci sunt clasificate ca monumente de arhitectur\xc4\x83. Astfel, \xc3\xaen satul B\xc4\x83tr\xc3\xa2ni se afl\xc4\x83 trei ansambluri rurale, ziduri de sprijin din piatr\xc4\x83 (\xc3\xaenceputul secolului al XX-lea) \xc8\x99i casele Ion Dumitrache-Soare, Dumitru Gh. Ene, Nicolae Goicea, Profira Burlan, Anastasia Panait, R\xc4\x83ducu Constantin, Dumitru \xc8\x99i Gheorghe Iordache, Constan\xc8\x9ba Diaconu, Dobri\xc8\x9ba R\xc4\x83ducu, Constantin Palavescu, Gheorghe D.T. Ene, \xc8\x99i Cleopatra Goicea. \xc3\x8en satul Poiana Mare se afl\xc4\x83 alte ziduri de sprijin din piatr\xc4\x83, \xc8\x99i casele Sultana Palavescu, Aurel Palavescu, Gheorghe N. Panc\xc4\x83, \xc8\x99i Maria Gh. Mihai. Toate dateaz\xc4\x83 din perioada sf\xc3\xa2r\xc8\x99itului secolului al XIX-lea \xc8\x99i \xc3\xaenceputului secolului al XX-lea.'